**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο** **«Ο περί Δημοτικής και Μέσης Εκπαίδευσης (Υποχρεωτική Φοίτηση και Παροχή Δωρεάν Παιδείας) (Τροποποιητικός) Νόμος του 2022»**

**Παρόντες:**

 Παύλος Μυλωνάς, πρόεδρος Χρίστος Χριστοφίδης

 Χρύσανθος Σαββίδης Χρίστος Χριστόφιας

 Γιώργος Κάρουλλας Ανδρέας Αποστόλου

 Μάριος Μαυρίδης Αλέκος Τρυφωνίδης

 Πρόδρομος Αλαμπρίτης Ανδρέας Θεμιστοκλέους

 Η Κοινοβουλευτική Επιτροπή Παιδείας και Πολιτισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 25 Μαΐου και στις 15 Ιουνίου 2022. Στο πλαίσιο της εξέτασης του νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Πολιτισμού, Αθλητισμού και Νεολαίας, της Διεύθυνσης Δημοτικής Εκπαίδευσης του ίδιου υπουργείου, της Νομικής Υπηρεσίας της Δημοκρατίας, του Γραφείου Επιτρόπου Προστασίας των Δικαιωμάτων του Παιδιού, της Παγκύπριας Οργάνωσης Ελλήνων Δασκάλων (ΠΟΕΔ) και της Παγκύπριας Συνομοσπονδίας Ομοσπονδιών Συνδέσμων Γονέων Σχολείων Δημοτικής Εκπαίδευσης. Η Παγκύπρια Συνομοσπονδία Ομοσπονδιών Συνδέσμων Γονέων και Κηδεμόνων Δημόσιων και Κοινοτικών Νηπιαγωγείων, παρ’ όλο που κλήθηκε, δεν εκπροσωπήθηκε ενώπιον της επιτροπής.

 Σημειώνεται ότι στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Αντρέας Καυκαλιάς.

 Σκοπός του νομοσχεδίου είναι η τροποποίηση του περί Δημοτικής και Μέσης Εκπαίδευσης (Υποχρεωτική Φοίτηση και Παροχή Δωρεάν Παιδείας) Νόμου, ώστε να διασαφηνιστεί ότι η εξουσία του αρμόδιου υπουργού για παροχή εξαίρεσης από την υποχρεωτική φοίτηση ενός παιδιού για ειδικούς και σοβαρούς λόγους δεν αφορά τη μείωση της ηλικίας εισδοχής στην προδημοτική τάξη και το δημοτικό σχολείο.

 Ειδικότερα, σύμφωνα με τα στοιχεία που κατατέθηκαν στην επιτροπή, η εξουσία του αρμόδιου υπουργού για εξαίρεση παιδιών από την υποχρεωτική φοίτηση δεν μπορεί να περιλαμβάνει τη δυνατότητα εισδοχής παιδιών με ηλικία μικρότερη από την κατώτατη ηλικία εισδοχής στην προδημοτική τάξη και στο δημοτικό σχολείο, όπως αυτή καθορίζεται εκάστοτε από το Υπουργικό Συμβούλιο. Σύμφωνα με τη δομή και φιλοσοφία του εκπαιδευτικού συστήματος της Δημοκρατίας, για την εισδοχή στην προδημοτική τάξη και στο δημοτικό σχολείο υιοθετείται το ηλικιακό κριτήριο και όχι η μαθησιακή επίδοση των παιδιών, κριτήριο το οποίο ενδεχομένως να δικαιολογούσε την παροχή τέτοιας εξαίρεσης.

 Στο πλαίσιο της συζήτησης του νομοσχεδίου ο εκπρόσωπος του Υπουργείου Παιδείας, Πολιτισμού, Αθλητισμού και Νεολαίας διευκρίνισε ότι οποιαδήποτε εξαίρεση παραχωρηθεί σχετικά με την υποχρεωτική φοίτηση δεν παραχωρείται αυθαίρετα από τον αρμόδιο υπουργό, αλλά πρέπει να αιτιολογείται εκ των προτέρων και να προσκομίζονται όλα τα αναγκαία στοιχεία προς τεκμηρίωσή της.

 Η Επίτροπος Προστασίας των Δικαιωμάτων του Παιδιού στο πλαίσιο της περαιτέρω συζήτησης απέστειλε στην επιτροπή υπόμνημα στο οποίο μεταξύ άλλων εισηγείται τα ακόλουθα:

1. Οι εξαιρέσεις των παιδιών από την υποχρεωτική εκπαίδευση οι οποίες επιτρέπονται από τον αρμόδιο υπουργό πρέπει να είναι χρονικά περιορισμένες και να επαναξιολογούνται εντός εύλογου χρονικού διαστήματος. Επίσης, να μην είναι δυνατή η πλήρης εξαίρεση παιδιού από το σύνολο της υποχρεωτικής φοίτησης.
2. Οι σοβαροί και ειδικοί λόγοι για τους οποίους δύναται να επιτραπεί εξαίρεση από την υποχρεωτική φοίτηση πρέπει να τεκμηριώνονται στη βάση της διασφάλισης του συμφέροντος του παιδιού.

 Με βάση τα πιο πάνω η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου, όπως αυτό έχει βελτιωθεί νομοτεχνικά, κατά τη συζήτησή του στην ολομέλεια του σώματος.

28 Ιουνίου 2022

ΘΒΚ/ΚΣ/ΠΧ,ΑΓ/ΜΓ

Αρ. Φακ.: 23.01.063.068-2022